সিপিএম এবং প্রদেশ কংগ্রেস নেতারা বলছেন জোট রয়েছে। কিন্তু বাস্তবে তার কোনও প্রমাণ পাওয়া যাচ্ছে না! রাজ্য রাজনীতিতে এখন সেই চর্চাই ক্রমশ ডানা মেলছে। শুক্রবারের দু’টি ঘটনা জোটের অস্তিত্ব নিয়ে প্রশ্নে নতুন ইন্ধন জুগিয়েছে। 
প্রথমত, বামেরা এদিন জানিয়ে দিয়েছে আজ, শনিবার কংগ্রেসের ডাকা মিছিলে তাদের পরিষদীয় দল সামিল হবে না। দ্বিতীয়ত, এদিন প্রাক্তন অর্থমন্ত্রী তথা সিপিএমনেতা অসীম দাশগুপ্তকে রাজ্যের সমস্ত আর্থিক বিশৃঙ্খলা তৈরির ‘মাস্টার’ বলে অভিহিত করেন কংগ্রেস বিধায়ক মানস ভুঁইয়া। 
বিধানসভায় বাম পরিষদীয় দল সিদ্ধান্ত নেয় আজ, শনিবার কংগ্রেসের ডাকা মিছিলে যাবেন না ফ্রন্টের কোনও প্রতিনিধি। সিপিএম সূত্রের খবর, দল ওই মিছিলে যোগ দেওয়ার পক্ষপাতী ছিল। কিন্তু শরিকদের চাপে বাধ্য হয়ে পিছিয়ে আসতে হয়েছে। অবশ্য বাম পরিষদীয় দলনেতা সুজন চক্রবর্তীর সরস প্রতিক্রিয়া, ‘‘জোট ভেঙে গেল বলে বিরহের কিছু নেই। বিরহ হলে তো পিরিতও বাড়ে!’’ বিরোধী দলনেতা তথা কংগ্রেস বিধায়ক আব্দুল মান্নানও বাম পরিষদীয় দলের সিদ্ধান্তকে আমল দেননি। বরং তাঁর দাবি, ‘‘বিধানসভার ভিতরে যেমন বাম-কংগ্রেস কক্ষ সমন্বয় চলবে, তেমনই বাইরেও গণতন্ত্র, আইনশৃঙ্খলা, সন্ত্রাস-সহ বিভিন্ন বিষয়ে একজোট হয়ে আন্দোলন করবে দুই পক্ষ।’’ তবে সুজন এবং মান্নান যা-ই দাবি করুন, এদিনের ঘটনাপ্রবাহের ফলে প্রশ্ন উঠেছে— জোটটা আদৌ থাকবে তো!
নিত্যপ্রয়োজনীয় জিনিসপত্রের মূল্যবৃদ্ধির প্রতিবাদে আজ, শনিবার রামলীলা ময়দান থেকে গাঁধীমূর্তি পর্যন্ত মিছিল করার কথা কংগ্রেসের। সিপিএমের রাজ্য সম্পাদক সূর্যকান্ত মিশ্রকে মিছিলে উপস্থিত থাকার আবেদন জানিয়েছিলেন প্রদেশ কংগ্রেস সভাপতি অধীর চৌধুরী। কিন্তু দলীয় কাজে ওড়িশা যাওয়ার কথা থাকায় সূর্য জানিয়ে দেন, তিনি ওই মিছিলে থাকতে পারবেন না। সুজনকেও চিঠি দিয়ে মিছিলে বাম পরিষদীয় দলের প্রতিনিধি পাঠানোর আর্জি জানিয়েছিল কংগ্রেস। এদিন বিধানসভায় বাম পরিষদীয় দলের বৈঠকে বিষয়টি নিয়ে আলোচনা হয়। আরএসপি, ফরওয়ার্ড ব্লক এবং সিপিআই বিধায়কেরা বৈঠকে জানান, তাঁদের দল কংগ্রেসের মিছিলে যোগ না-দেওয়ার সিদ্ধান্ত নিয়েছে। এক সিপিএম বিধায়ক বলেন, ‘‘শরিকদলের বিধায়কেরা অবস্থানে অনড় থাকায় কংগ্রেসের মিছিলে প্রতিনিধি পাঠানো হবে না বলে সিদ্ধান্ত নেয় পরিষদীয় দল। বিরোধী দলনেতাকে ওই সিদ্ধান্ত জানানো হয়েছে।’’ শরিকদলগুলিকে রাজি করাতে পারলেন না কেন? এক সিপিএম বিধায়কের ইঙ্গিতপূর্ণ উত্তর, ‘‘সময় অনেক ক্ষতেই প্রলেপ দেয়।’’ 
মান্নানের কাছে বিষয়টি সম্পর্কে জানতে চাওয়া হলে তিনি বলেন, ‘‘ওই ব্যাপারে যা বলার প্রদেশ সভাপতি বলবেন। আর দুই দলের যৌথ কর্মসূচি নিয়ে সূর্য এবং অধীরের কথা হয়। তবে যাই হোক না-কেন জোট থাকবে।’’ সুজনের বক্তব্য, ‘‘সবসময় সমস্ত কর্মসূচি একসঙ্গে হবে এমন কোনও কথা নেই। বিধানসভার অন্দরে সহমতের ভিত্তিতে এগোব। বাইরে আইনশৃঙ্খলা, গণতন্ত্র, সন্ত্রাসের মতো বিষয় নিয়ে যৌথ আন্দোলনও চলবে।’’
ঘটনাচক্রে এদিনই আবার বিধানসভার প্রেস কর্নারে সাংবাদিক বৈঠকে প্রাক্তন অর্থমন্ত্রী অসীমকে (যিনি আবার সিপিএম রাজ্য কমিটির সদস্যও বটে) আক্রমণ করেন মানস। অর্থমন্ত্রী অমিত মিত্রের সঙ্গে তাঁর পূর্বসূরির তুলনা প্রসঙ্গে এক প্রশ্নের তিনি বলেন, ‘‘অসীমবাবু তথ্যের কারিকুরি করে কীভাবে ঘাটতিশূন্য বাজেট পেশ করতেন মাথায় ঢুকত না।’’ পাশে বসা মান্নান তখন দৃশ্যতই অস্বস্তিতে। 
মানসের মন্তব্য সম্পর্কে সুজনের প্রতিক্রিয়া, ‘‘বাজেট নিয়ে উনি যা বলেছেন, তার অনেক বিষয়ের সঙ্গে আমি একমত। কিন্তু এই ব্যাপারে (অসীম সম্পর্কে মন্তব্য) আমার ভিন্নমত রয়েছে।’’